ગત ૧૪મી ફેબ્રુઆરીના રોજ સાણંદ તાલુકાના અને તેની આસપાસના ગામોમાંથી ગાંધીનગર તરફ આવી રહેલી ખેડૂતોની રેલી ઉપર થયેલા પોલીસદમન અંગેનો મુદ્દો વિધાનસભાના નિયમોના નિયમ-૧૧૬ હેઠળ તાકીદની જાહેર અગત્યની બાબતરૂપે રાજ્ય વિધાનગૃહમાં ગુરુવારે આવ્યો હતો, જે સંદર્ભે રાજ્યકક્ષાના ગૃહમંત્રી પ્રદીપસિંહ જાડેજાએ પોલીસનો બચાવ કરી, પથ્થરમારો કરતાં ટોળાંને રોકવા માટે પોલીસે લાઠીચાર્જ તથા ૩૮ ટિયરગેસ શેલ છોડવા પડયાં હોવાનું જણાવતાં, વિરોધ પક્ષ કોંગ્રેસના ધારાસભ્યો ઉશ્કેરાયા હતા અને એમણે વેલમાં આવી ધમાલ મચાવી ક્યાંય સુધી સૂત્રો પોકાર્યા હતા, જેને પરિણામે સ્પીકરના આદેશથી ગૃહના સલામતી રક્ષકો દ્વારા ટીંગાટોળી કરી કોંગ્રેસી ધારાસભ્યોને ગૃહની બહાર કઢાયા હતા.